Târgul de Carte Gaudeamus Radio România şi-a deschis porţile la Craiova, în foaierul Teatrului Naţional "Marin Sorescu"
Târgul de Carte Gaudeamus Radio România de la Craiova şi-a deschis oficial porţile în foaierul Teatrului Naţional "Marin Sorescu".
Zeci de edituri şi agenţii de distribuţie de carte din ţară expun peste 10.000 de titluri, multe dintre ele publicate recent şi prezentate în premieră la un târg de carte.
Preşedintele de onoare al Târgului Gaudeamus Radio România, Lucian Dindirică, a vorbit în deschidere despre importanţa lecturii în viaţa noastră:
Lucian Dindirică: Toţi cei prezenţi aici sunt oameni care slujesc cartea. Ştiu foarte bine cât de importantă este o carte, pentru că îţi oferă o realitate cât se poate de reală, alternativă, a vieţii pe care noi o trăim. Ne oferă foarte multe sfaturi de viaţă, ne oferă exemple pe care le putem aplica în viaţa noastră de zi cu zi. Cărţile ne fac să ne transpunem şi să ne identificăm cu personaje sau să folosim anumite sfaturi pe care acestea le oferă în cărţile pe care noi le citim.
Târgul este deschis până duminică, iar cei care nu ajung fizic au la dispoziţie şi varianta online, pe site-ul "Gaudeamus.ro".